— Калі ўсё складзецца паспяхова на Еўрапейскіх гульнях у Мінску, то можна будзе казаць і пра тое, каб весці падрыхтоўку нашых зборных і да Алімпійскіх гульняў. Зараз сумесна з Мінспортам і Рэспубліканскім цэнтрам алімпійскай падрыхтоўкі па гульнявых відах спорту вядзецца работа па стварэнні нацыянальных камандаў па баскетболе 3х3, дзе будзе свой склад гульцоў і трэнерскі штаб. Нам неабходна годна прадставіць краіну, а зрабіць гэта без належнай падрыхтоўкі, вядома, немагчыма. Сярод кандыдатаў у зборную ў першую чаргу будуць разглядацца гульцы з баскетбола 5х5. Але варта памятаць, што не кожны гулец класічнага баскетбола (нават паспяховы) падыходзіць для баскетбола 3х3, і наадварот. Усюды ёсць свая спецыфіка. 3х3 — гэта вельмі хуткі баскетбол, там трэба валодаць выдатным трохачковым кідком, бліскучай рэакцыяй. Калі ў класічным баскетболе вельмі каштоўныя высокія гульцы (у мужчын за 220 см, а ў жанчын за 195 см), то ў баскетболе 3х3 адыходзяць ад гэтых стандартаў, цэняцца гульцы сярэдняга росту і дужага целаскладу. Спартсмены, якія належным чынам могуць весці сілавую барацьбу на пляцоўцы, вылучаюцца высокай тэхнікай вядзення мяча, і гульцы, якія ўмеюць імкліва прымаць правільнае рашэнне і рабіць кідок у кальцо.